Folketing
2004-03-12

Det lyder jo meget besnærende, at man kan give det forhåndstilsagn, men vil Venstres ordfører erkende, at der er forskel på, om det er en personsag, eller om det er en virksomhedssag, altså at kompleksiteten er langt, langt større, når vi har at gøre med en virksomhed, end når vi har at gøre med en person? Det er det første spørgsmål. Det andet spørgsmål handler om det problem, der kan ligge i, at kompetencen tillægges kommunerne. Vil Venstre erkende, at der kan være det problem, at den faglige ekspertise måske ikke er til stede, og at sager, som er ens, derfor risikerer at blive behandlet forskelligt fra kommune til kommune?